Tuija Aalto

Tuija Aalto (s. 1969) on suomalainen tietokirjailija ja Ylen sosiaalisen median päällikkö. Hän on ollut luomassa Yleisradion sosiaalisen median kulttuuria ja toimintamalleja vuodesta 2005.

Ura
Aalto on valmistunut Tampereen yliopistosta yhteiskuntatieteiden maisteriksi. 

Aalto on työskennellyt Ylessä Radio Ainon ohjelmapäällikkönä ja uusien radiopalveluiden kehityspäällikkönä, yle.fi-yksikössä Ylen Tulevaisuus Labissa ja erilaisissa strategia-, suunnittelu- ja kehityspäällikkötehtävissä. 

Heinäkuussa 2012 hänet nimitettiin Yleisradion strategiaosastolle strategiapäälliköksi. Strategiapäällikkönä hän vastasi Ylen toimintaympäristön seurannasta ja analyysistä ja ennakoi alan kehitystä. Hänen tehtäviinsä kuului myös verkostojen rakentaminen toimintaympäristössä, Ylen aktiivisen avoimuuden edistäminen ja Ylen vaikuttavuuden arvioinnin kehittäminen. Aalto toimi myös kansainvälisissä verkostoissa ja edisti ymmärrystä julkisen palvelun yleisradioyhtiön roolista tietoyhteiskunnassa.

Keväällä 2016 Aalto oli mukana työryhmässä, joka arvioi hallituksen ja ministeriöiden viestintää. Työryhmän asetti valtioneuvoston kanslia, ja siihen kuuluivat myös Jari Tourunen (puheenjohtaja) ja Jyrki Iivonen. Työryhmä kartoitti viestintätoimintojen nykytilan ja kehittämistarpeet. Arvioinnissa selvitettiin muun muassa sitä, miten valtioneuvoston tulisi viestiä vuonna 2020 ja miten viestintätoimintoja voidaan uudistaa. 

Vuonna 2016 hänet nimitettiin Ylen toimintaympäristön ja sosiaalisen median päälliköksi, joka vastaa yhtiön toimintaympäristöseurannasta ja sosiaalisen median linjauksista. Hän vastaa myös yhtiön strategisesta ennakoinnista erityisenä painopisteenä nousevat ilmiöt ja sosiaalinen media.

Luottamustehtäviä
Vuonna 2012 Aalto toimi avoimen tiedon Apps4Finland-kilpailun tuomariston puheenjohtajana. Kilpailun järjestivät Forum Virium Helsinki ja Suomen verkkodemokratiaseura.
Aalto oli Tampereen yliopiston Informaatiotieteiden yksikön johtokunnan jäsen vuonna 2016
Tuija Aalto on toiminut Tietoyhteiskunnan kehittämiskeskus Tieken hallituksessa vuodesta 2018 lähtien.

Julkaisut
Kirjat
Nettielämää - sosiaalisen median maailmat, BTJ Kustannus, 2009
Löydy - brändää itsesi verkossa, Avain, 2010
Kuinka olla avoin – työelämän uudet viestintätaidot, Finn Lectura, 2012

Muut
Aalto kirjoitti internetkulttuurista Vierityspalkki-blogissa 2006-2010
Sosiaalisen median mahdollisuudet hallinnolle -katsaus, tilaaja Oikeusministeriö, 2010

Tunnustuksia
Medianäkyvyyden kansainvälinen asiantuntija Cision valitsi toukokuussa 2011 Aallon Tuhat sanaa -blogin parhaaksi Suomessa  verkkoviestintää ja -markkinointia käsitteleväksi blogiksi. Blogi käsitteli erityisesti digitaalisen median ja "sosiaalisen webin" ajankohtaisia ilmiöitä.

Yksityiselämä
Aalto asuu Helsingissä ja hän seuraa digimediamaailman ilmiöitä työkseen ja huvikseen. Hän on muun muassa lukenut Librivoxiin (äänikirjojen verkkokirjastoon) Juhani Ahon teokset Rautatie ja Helsinkiin. Aalto on myös keskustelijana Aamu-tv:n Jälkidigi-ohjelmaosiossa.

Lähteet

Aiheesta muualla
Tuija Aalto somessa: LinkedIn ja Twitter
Sula Pinta -podcast (2007-2011)
Leikola ja Lähde, 6.3.2015 "Mitä eduskuntavaaliehdokkaiden tulee somesta ymmärtää?", vieraina Taru Tujunen ja Tuija Aalto

Luokka:Elävät henkilöt
Luokka:Suomalaiset tietokirjailijat
Luokka:Ylen henkilöstö
Luokka:Ylen toimittajat
Luokka:Vuonna 1969 syntyneet